[pic] | EUROOPAN YHTEISÖJEN KOMISSIO |

Bryssel 4.8.2006

KOM(2006) 440 lopullinen

2004/0158 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston päätöksen tekemiseksi työllisyyttä ja sosiaalista yhteisvastuuta koskevan yhteisön Progress-ohjelman perustamisesta

2004/0158 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston päätöksen tekemiseksi työllisyyttä ja sosiaalista yhteisvastuuta koskevan yhteisön Progress-ohjelman perustamisesta

1. TAUSTA

1. Komissio hyväksyi 14. heinäkuuta 2004 ehdotuksen Euroopan parlamentin ja neuvoston päätökseksi työllisyyttä ja sosiaalista yhteisvastuuta koskevan yhteisön Progress-ohjelman perustamisesta.[1] Ehdotus toimitettiin Euroopan parlamentille ja neuvostolle 15. heinäkuuta 2004.

2. Euroopan talous- ja sosiaalikomitea antoi lausuntonsa 6.4.2005.[2]

3. Alueiden komitea antoi lausuntonsa 23. helmikuuta 2005.[3]

4. Euroopan parlamentti antoi lausuntonsa ensimmäisessä käsittelyssä 6. syyskuuta 2005.[4]

5. Komissio antoi muutetun päätösehdotuksen 21. lokakuuta 2005[5] ja toisen muutetun päätösehdotuksen 24. toukokuuta 2006.[6]

6. Neuvosto vahvisti yhteisen kannan 18. heinäkuuta.2006.

2. EHDOTUKSEN TARKOITUS

Työllisyyttä ja sosiaalista yhteisvastuuta koskevan yhteisön Progress-ohjelman (jäljempänä ”ohjelma”) tarkoituksena on tukea työllisyys- ja sosiaalialaa ja yhdenvertaisia mahdollisuuksia koskevien Euroopan unionin tavoitteiden toteuttamista ja siten edistää sosiaalisen toimintaohjelman tavoitteiden saavuttamista.

Ohjelma auttaa komissiota täyttämään aloitteentekijän tehtävänsä, panemaan täytäntöön EU:n tavoitteet ja seuraamaan niiden toteutumista jäsenvaltioiden politiikassa, tukemaan ja seuraamaan EU-lainsäädännön saattamista osaksi jäsenvaltioiden lainsäädäntöä sekä edistämään yhteistyötä jäsenvaltioiden kanssa ja niiden välillä sekä yhteistyötä kansalaisyhteiskuntaa edustavien tahojen kanssa.

Ohjelman toimet on jaoteltu viiteen eri osa-alueeseen: työllisyyteen, sosiaaliseen suojeluun ja osallisuuden edistämiseen, työoloihin, syrjinnän torjumiseen ja monimuotoisuuteen sekä sukupuolten tasa-arvoon.

3. Yhteistä kantaa koskevat komission huomautukset

3.1 Yleiset huomiot

Neuvosto pääsi 8. joulukuuta 2005 poliittiseen yhteisymmärrykseen ehdotuksen koko tekstistä lukuun ottamatta ohjelman rahoitusta koskevaa 17 artiklaa.

Euroopan parlamentin, neuvoston ja komission 17. toukokuuta 2006 tekemä toimielinten sopimus talousarviota koskevasta kurinalaisuudesta ja moitteettomasta varainhoidosta avasi tien päätösehdotuksen sujuvalle ja nopealle hyväksymiselle. Komissio muutti 24. toukokuuta 2006 tekemässään muutetussa ehdotuksessa päätösehdotuksen 17 artiklan 1 kohtaa, joka koskee ohjelman puitteissa toteutettavien toimien toteuttamiseksi varattavaa kokonaismäärärahaa. Määrärahojen kokonaismäärä kaudelle 2007–2013 on 743,25 miljoonaa euroa (nykyhintoina).

Komissio tukee neuvoston 18. heinäkuuta 2006 vahvistamaa yhteistä kantaa. Kanta kuvastaa sovintoratkaisua, jonka komissio, neuvosto ja Euroopan parlamentti voivat hyväksyä.

3.2 Miten Euroopan parlamentin tarkistukset on otettu huomioon

Yhteistä kantaa koskevassa osittaisessa poliittisessa yhteisymmärryksessä oli jo mukana suurin osa Euroopan parlamentin tekstiin tekemistä tarkistuksista joko sellaisenaan tai sanamuodoltaan muutettuna. Kaiken kaikkiaan Euroopan parlamentin, neuvoston ja komission näkemykset ohjelmasta olivat lähentyneet toisiaan.

Ratkaisematta jäi kuitenkin kaksi keskeistä kysymystä. Niistä ensimmäinen koski toiminnan viidelle osa-alueelle osoitettavaa rahoitusta (17 artiklan 2 kohta) ja toinen menettelyä, jolla rahoitus jaetaan eri osa-alueiden kesken (17 artiklan 4 kohta yhdessä 12 artiklan 1 kohdan d alakohdan kanssa). Yhteinen kanta on erittäin merkittävä askel Euroopan parlamenttia huolettavien kysymysten ratkaisemiseen.

Ensimmäisen kysymyksen osalta yhteisessä kannassa on lähtökohtana komission ehdottama jako, jonka mukaan eräät osa-alueet saavat muita suuremman osuuden määrärahoista mutteivät kuitenkaan muiden kustannuksella. Lisärahoitus nimittäin otetaan komission alun perin ehdottamasta 10 prosentin sitomattomasta varauksesta. Neuvosto on lisäksi sisällyttänyt kantaan Euroopan parlamentin tekemän tarkistuksen, jonka mukaan sosiaaliselle suojelulle ja sosiaalisen osallisuuden edistämiselle sekä sukupuolten tasa-arvon edistämiselle annetaan lisää painoa. Neuvosto lisäsi vielä työllisyyteen ja työoloihin liittyvien toimien rahoitusosuutta.

Komission ehdottamat sitomattomat varat on nyt täysin jaettu, ja kunkin osa-alueen rahoitus on vahvistettu alusta lähtien.

Toimillaan neuvosto vastasi Euroopan parlamentin ja komission toiseen huolenaiheeseen. Parlamentti ja komissio olivat ehdottaneet, että rahoituksen jakamisesta eri osa-alueiden kesken päätettäisiin vuotuisen talousarviomenettelyn yhteydessä. Neuvoston alkuperäisen näkemyksen mukaan vastuu määrärahojen jakamisesta piti olla komitealla, joka perustetaan auttamaan komissiota ohjelman toteuttamisessa. Nyt neuvoston yhteinen kanta on täysin linjassa Euroopan parlamentin ja komission näkökannan kanssa, mikä selkeyttää ohjelman ja etenkin talousarvioon liittyvien seikkojen täytäntöönpanoa.

4. Päätelmät

Komissio hyväksyy yhteisen kannan tekstin ja katsoo, että kanta tarjoaa edellytykset sille, että ehdotettu päätös ohjelman perustamiseksi voidaan tehdä ripeästi. Kanta ei millään tavoin muuta komission alkuperäisen ehdotuksen asiasisältöä vaan tekee ohjelman toteuttamisesta selkeämmän ja avoimemman.

LIITE

LAUSUMA

NEUVOSTON PÖYTÄKIRJAAN

Komission lausuma

Komissio ilmoittaa, että sen ehdottaman, työllisyyttä ja sosiaalista yhteisvastuuta koskevan yhteisön Progress-ohjelman perustamista koskevan päätöksen 10 artiklan mukaisesti ohjelmaan voivat osallistua jäsenvaltioissa kansallisella tasolla järjestäytyneet kansalaisjärjestöt.

[1] KOM(2004) 488 lopullinen.

[2] EUVL C 255, 14.10.2005, s. 67.

[3] EUVL C 164, 5.7.2005, s. 48.

[4] A6/2005/199.

[5] KOM(2005) 536.

[6] KOM(2004) 488/2.